CELEX: 
Language: sk
Date: 2018-02-19 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Cieľom tohto návrhu delegovaného nariadenia Komisie je upraviť ročnú úroveň odvetných opatrení uplatňovaných v spore v rámci WTO týkajúcom sa zákona Spojených štátov amerických o kompenzácii pokračujúceho dumpingu a subvencií z roku 2000 (ďalej len „ZKPDS“ alebo „Byrdov dodatok“).
            
            
               ZKPDS stanovuje každoročné rozdelenie antidumpingových a vyrovnávacích ciel vybraných počas predchádzajúceho rozpočtového roku medzi spoločnosti USA. V januári 2003 bol ZKPDS vyhlásený za nezlučiteľný so záväzkami Spojených štátov v rámci WTO.
            
            
               Vzhľadom na to, že Spojené štáty americké nedosiahli súlad so svojimi povinnosťami vyplývajúcimi z dohôd WTO, bola EÚ oprávnená uložiť okrem viazaných colných sadzieb dodatočné dovozné clo na zoznam výrobkov USA s celkovou ročnou hodnotou obchodu nepresahujúcou 72 % sumy vyplatenej podľa ZKPDS z ciel vybraných za výrobky dovezené z EÚ za posledný rok, za ktorý sú k dispozícii údaje. Od 1. mája 2005 EÚ na ročnom základe uplatňuje dodatočné valorické clo na dovoz určitých výrobkov s pôvodom zo Spojených štátov amerických
                  1
               , ktorým sa upravuje úroveň odvetných opatrení úmerne k sume vyplatenej v rámci posledného rozdelenia z ciel vybraných za výrobky dovezené z EÚ.
            
            
               Tento návrh delegovaného nariadenia Komisie nezahŕňa možnosť voľnej úvahy a je striktne viazaný právnymi povinnosťami uloženými Radou:
            
            
               1.Nová úroveň odvetných opatrení, ktorá sa má uplatňovať od 1. mája 2018, predstavuje 682 823 USD a bola stanovená na základe posledného rozdelenia antidumpingových a antisubvenčných ciel vybraných počas rozpočtového roka 2017 (od 1. októbra 2016 do 30. septembra 2017).
            
            
               2.Nová úroveň odvetných opatrení vo výške 682 823 USD predstavuje výrazný pokles v porovnaní so súčasnou úrovňou odvetných opatrení dosahujúcou 8 165 179 USD, ktorá sa uplatňuje od 1. mája 2017.
            
            
               3.Komisia je povinná upraviť novú úroveň odvetných opatrení v prvom rade doplnením výrobkov do prílohy I alebo ich odobratím z uvedenej prílohy. Ak sa úroveň nedá upraviť týmto spôsobom, mala by sa zmeniť sadzba dodatočného cla, ktorému podliehajú výrobky uvedené v prílohe I. Pokiaľ ide o tento rok, odobratím výrobkov z prílohy by úroveň pozastavenia bola buď vyššia, alebo nižšia než 72 % sumy vyplatenej podľa ZKPDS. Keďže tento rok sa úroveň pozastavenia nemôže upraviť na úroveň zrušenia alebo zmenšenia výhod doplnením výrobkov do zoznamu v prílohe I alebo ich odobratím z uvedeného zoznamu, uplatňuje sa článok 3 ods. 1 písm. e) nariadenia Rady (EÚ) č. 673/2005:
            
            
               a)Do prílohy I sa teda nedopĺňajú ani sa z nej neodoberajú žiadne výrobky a v nej uvedený zoznam výrobkov ostáva preto nezmenený.
            
            
               b)Na druhej strane, s cieľom upraviť úroveň odvetných opatrení, sa sadzba dodatočného cla, ktorému podliehajú výrobky uvedené v prílohe I, mení, t. j. znižuje sa z minuloročnej úrovne 4,3 % na 0,3 %.
            
            
               4.V dôsledku toho a v súlade s článkom 3 ods. 1 písm. e) nariadenia Rady (ES) č. 673/2005 sa návrhom delegovaného nariadenia ukladá od 1. mája 2018 na cukrovú kukuricu, rámy a obruby na okuliare, žeriavové nákladné automobily a dámske nohavice a lýtkové nohavice z denimu s pôvodom z USA sadzba dodatočného valorického cla vo výške 0,3 %.
            
            
               5.Účinok zavedenia dodatočného valorického cla na úrovni 0,3 % na dovoz štyroch výrobkov zo Spojených štátov amerických uvedených v prílohe I predstavuje za jeden rok hodnotu obchodu, ktorá nepresahuje 682 823 USD [pozri článok 3 ods. 1 písm. a) a b) nariadenia (ES) č. 673/2005]. Príloha II k nariadeniu (ES) č. 673/2005 ostáva nezmenená, pretože všetky výrobky daného zoznamu už boli doplnené do prílohy I.
            
            
               2.KONZULTÁCIE PRED PRIJATÍM AKTU
            
            
               Konzultácia sa uskutočnila v súlade s odsekom 4 spoločnej dohody o delegovaných aktoch medzi Európskym parlamentom, Radou a Európskou komisiou. Ďalšie konzultácie so zainteresovanými alebo zúčastnenými stranami ani vypracovanie posúdenia vplyvu nie sú potrebné.
            
            
               3.PRÁVNE PRVKY DELEGOVANÉHO AKTU
            
            
               Právnym základom tohto delegovaného nariadenia je článok 3 ods. 3 nariadenia Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických, zmeneného nariadením Európskeho parlamentu a Rady (EÚ) č. 38/2014, ktorým sa menia určité nariadenia týkajúce sa spoločnej obchodnej politiky, pokiaľ ide o udelenie delegovaných a vykonávacích právomocí na účely prijímania určitých opatrení.
            
            
               Článkom 1 nariadenia Rady (ES) č. 673/2005 sa stanovuje pozastavenie colných koncesií a súvisiacich záväzkov podľa GATT 1994, pokiaľ ide o výrobky s pôvodom zo Spojených štátov amerických uvedené v prílohe I k danému nariadeniu. Článkom 3 ods. 1 sa vymedzujú kritériá, na základe ktorých Komisia každý rok upraví úroveň pozastavenia na úroveň zrušenia alebo zmenšenia výhod, ktoré v danom čase Byrdov dodatok spôsobí Európskej únii.
            
            
               DELEGOVANÉ NARIADENIE KOMISIE (EÚ) …/…
            
         
         
            
               z 19. 2. 2018,
            
            
               ktorým sa mení nariadenie Rady (ES) č. 673/2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (ES) č. 673/2005 z 25. apríla 2005, ktorým sa zavádzajú dodatočné dovozné clá na dovoz určitých výrobkov s pôvodom zo Spojených štátov amerických
                  2
               , a najmä na jeho článok 3,
            
            
               keďže:
            
            
               (1)Vzhľadom na to, že Spojené štáty americké nezosúladili zákon o kompenzácii pokračujúceho dumpingu a subvencií (ďalej len „ZKPDS“; Continued Dumping and Subsidy Offset Act, CDSOA) so svojimi povinnosťami vyplývajúcimi z dohôd Svetovej obchodnej organizácie (ďalej len „WTO“), nariadením (ES) č. 673/2005 sa od 1. mája 2005 uložilo dodatočné valorické clo vo výške 15 % na dovoz určitých výrobkov s pôvodom zo Spojených štátov amerických. V súlade s povolením WTO pozastaviť uplatňovanie koncesií pre Spojené štáty americké Komisia každý rok upravuje úroveň tohto pozastavenia na úroveň zrušenia alebo zmenšenia výhod, ktoré v danom čase ZKPDS spôsobí Európskej únii.
            
            
               (2)Úhrady podľa ZKPDS za posledný rok, za ktorý sú k dispozícii údaje, sa týkajú rozdelenia antidumpingového a vyrovnávacieho cla vybraného za rozpočtový rok 2017 (od 1. októbra 2016 do 30. septembra 2017). Na základe údajov uverejnených Úradom Spojených štátov amerických na ochranu colného priestoru a hraníc (United States' Customs and Border Protection) sa úroveň zrušenia alebo zmenšenia výhod pre Úniu vypočítala na 682 823 USD.
            
            
               (3)Úroveň zrušenia alebo zmenšenia a následne úroveň pozastavenia výhod sa znížili. Úroveň pozastavenia sa však nemôže upraviť na úroveň zrušenia alebo zmenšenia výhod doplnením výrobkov do zoznamu v prílohe I k nariadeniu (ES) č. 673/2005 alebo ich odobratím z uvedeného zoznamu. Odobratím všetkých výrobkov okrem jedného by úroveň odvetných opatrení (dodatočné dovozné clo na úrovni 4,3 %) prevýšila 72 % sumy vyplatenej podľa ZKPSD, zatiaľ čo ponechaním posledného výrobku v prílohe I by úroveň odvetných opatrení poklesla pod uvedenú hodnotu. V dôsledku toho by Komisia mala v súlade s článkom 3 ods. 1 písm. e) daného nariadenia zachovať zoznam výrobkov v prílohe I nezmenený a zmeniť sadzbu dodatočného cla s cieľom upraviť úroveň pozastavenia na úroveň zrušenia alebo zmenšenia výhod. Štyri výrobky uvedené v prílohe I by preto mali zostať na zozname a sadzba dodatočného dovozného cla by sa mala zmeniť a stanoviť na 0,3 %.
            
            
               (4)Účinok zavedenia dodatočného valorického cla na úrovni 0,3 % na dovoz výrobkov zo Spojených štátov amerických uvedených v prílohe I predstavuje za jeden rok hodnotu obchodu, ktorá nepresahuje 682 823 USD.
            
            
               (5)S cieľom zabezpečiť, aby pri uplatňovaní zmenenej sadzby dodatočného dovozného cla nedochádzalo k odkladu, toto nariadenie by malo nadobudnúť účinnosť dňom jeho uverejnenia.
            
            
               (6)Nariadenie (ES) č. 673/2005 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Nariadenie (ES) č. 673/2005 sa mení takto:
            
            
               1.Článok 2 nariadenia Rady (ES) č. 673/2005 sa nahrádza takto:
            
            
               „Článok 2
            
            
               Na výrobky s pôvodom zo Spojených štátov amerických uvedené v prílohe I k tomuto nariadeniu sa ku clu uplatniteľnému podľa nariadenia (EÚ) č. 952/2013* ukladá dodatočné valorické clo vo výške 0,3 %.
            
            
               _________________________
            
            
               * Ú. v. EÚ L 269, 10.10.2013, s. 1.“
            
         
         
            
               2.Príloha I k nariadeniu Rady (ES) č. 673/2005 sa nahrádza textom uvedeným v prílohe k tomuto nariadeniu.
            
            
               Článok 2
            
            
               Toto nariadenie nadobúda účinnosť dňom jeho uverejnenia v Úradnom vestníku Európskej únie.
            
            
               Uplatňuje sa od 1. mája 2018.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 19. 2. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Rady (ES) č. 673/2005 („Byrdove nariadenie“), ktorým sa zavádzajú dodatočné dovozné clá vo výške 15 % na dovoz určitých výrobkov s pôvodom zo Spojených štátov amerických (Ú. v. EÚ L 110, 30.4.2005, s. 1), zmenené delegovaným nariadením Komisie (EÚ) 2017/750 z 24. februára 2017 (Ú. v. EÚ L 113, 29.4.2017, s. 12), ktorým sa uplatňuje dodatočné clo vo výške 4,3 %.
               
               
                  
                     (2)
                  
                        Ú. v. EÚ L 110, 30.4.2005, s. 1, zmenené nariadením Európskeho parlamentu a Rady (ES) č. 38/2014 (Ú. v. EÚ L 18, 21.1.2014, s. 52).
               
            
      
    ---documentbreak--- 
      
         
         
            
               PRÍLOHA
            
            
               „PRÍLOHA I
            
            
               Výrobky, na ktoré sa majú uplatňovať dodatočné clá, sú zatriedené pod osemmiestnymi číselnými znakmi KN a zodpovedajú daným opisom.
            
            
                     
                        0710 40 00
                     
                  
                  
                     
                        Kukurica cukrová
                     
                  
               
                     
                        6204 62 31
                     
                  
                  
                     
                        Dámske alebo dievčenské nohavice a lýtkové nohavice, iné ako pracovné, z denimu
                     
                  
               
                     
                        8705 10 00
                     
                  
                  
                     
                        Žeriavové nákladné automobily
                     
                  
               
                     
                        Ex 9003 19 00
                     
                  
                  
                     
                        Rámy a obruby na okuliare, ochranné okuliare alebo podobné výrobky, zo základného kovu
                     
                  
               
               “